kaerle doen te wetene allen luyden teghewoirdich ende
toecomende dat wy ontfangen hebben die oetmoedige supplicatie van
cornelis vanden steene jonck ambachts gheselle inhoudende hoe dat
hy suppliant opten eenentwintichsten dach septembris anno xxxii uuyt
onser stadt van antwerpen gaende met henricke coomans oyck
jonck ambachts gheselle wandelen tot doerne aldaer inden
valck achter de kercke twee potten bier gedroncken hebbenen
zyn voer die selve herberghe ghepasseert oyck twee jonge
ghesellen te wetene jan bal ende daniel van aelst de selve
by hen innegheroepen ende tsamen ghedroncken ende een gelach
ghemaeckt ende gherekent hebbende van eenen stuver de man
zoe quam daer nae noch eenen pot bier beloopenen zess myten de
man daer om de suppliant ende jan bal een mommeranse gheworpen
hebbende wye de zesse myten voer den anderen betalen soude
ende ierst male deene canse van neghen ooghen uuytcomende zoe
seyde de suppliant dats myn cansse ick hebt ghewonnen ende die
voirs. jan bal ter contrarien seyde dat zyn cansse was zoe
dat zy ter cansen van desen tot twee maken byde andere vanden
gheselchape van desen differente vereenicht ende toeghedroncken
hebbende heeft die voirs. jan bal wederomme verhaelt met
eenen grammen moede dat hyt ghewonnen hadde ende alsoe de
zess myten hebben woude oft hy soude dien avont des suppliants
lyff hebben oft de suppliant tzyne daer op de suppliant seyde siet
dat ghyt cryght midts dien zeyde de voirs. jan bal zyt ghy
vroom van uws moeders lichaem volght my daer buyten waer
op die suppliant seyde om tgeselscape ende thuysghesm nyt te
turberen gaet voere ick sal u terstont volghen ende die voirs.
jan bal voer opder straten oft plaetsen ende buyten den
huyse wesende ende die suppliant hem volghende zoe hadde de
voirs. jan bal eenen opstekere daer mede hy terstont naeden suppliant
stack om den selven van zynen lyve te evelen twelck de suppliant
ziende heeft oyck zynen opstekere genomen ende naden selven
stekende heeft hem alleenlyck eenen steeck in zyn borste
sonder meer gegeven nyet wetende dat hy zeer gequetst was
is wederomme int huys by zyn voirs. geselscap gegaen ende
een vanden selven geselscape naeden selven gaende sien is hem
ierst die voirs. suppliant ende daer nae de voirs. jan bal te
ghemoete gecomen tegen den welcken hy zeyde jan broer
weest te vreden wat wildy ghy aldus veel woerden maken
om zoe cleynen saecke ick wilt liever selver betaelen
daer op dat jan bal voirs. antwoirde broer ick hebs genoech ende
ghinck inde kuekene ende die voirs. daneel siende dat hem die
beenen beghonsten te failleren greep den selven inden arm daer
inne hy corts daern nae zynen gheest gaff dwelck den suppliant
uuyt gronden syns herten leet is naden welcken de suppliant
hem heeft altyt buyten lants gehouden tot nu inde vasten
lestleden dat hy vanden zelven onghevalle metten vrienden van$
selven afflyvighen is metter minnen overcommen ende zoude
gheerne zyn broot binnen desen onsen landen mit zynen ambachte
winnen dwelck hy nyet en soude moghen noch willen doen ten
waere dat hem onse gracie ende ghenade hier op verleent wae$
alzoe hy zeeght ons daerom zeer oetmoedelyck biddende
besundere om onsen openen brieven van remissien in ghewoenlycker
formen waeromme zoe eest dat wy die zaken voirscrev$
overghemerct den voirn. cornelis vanden steene suppliant genegen
wesende tzynder bede ende begherte ende hem willende in desen
gracie ende ghenade prefereren voer rigeur ende strangheyt
van justicien hebben inden ghevalle als boven vergheven
quytghescolden ende gheremitteert vergheven schelden quyte ende
remitteren uuyt onse sunderlinge gracie midts desen onsen brie$
tfait ende manslach boven gheruert midtsgaders alle peyne$
ende bruecke corporelle ende criminelle daer omme hy ter
cause van dien met desser aencleest misdaen ende mesbruyckt
mach hebben tegens ons ende justicie ende hebben hem
als hier aff wederom ghestelt ende gherestitueert stellen
weder ende restitueren tot zynen goeden naeme ende fame in
onsen lande ende heerlicheyden besundere in onsen lande ende
hertochdom van brabant mitsgaders tot zynen onverbuerden goed$
indien hy eenighe heeft alsoe hy was voer de toecompste vanden
voirscreven manslach imponerende hier op een eeuwich swig$
ende silencie onsen procureur general ende allen anderen onsen
rechteren justicieren ende officieren wyen zy zyn satisfactie
ende beteringhe ierst ende alvoeren ghedaen der gheinteresseerd$
partien indien die noch nyet ghedaen en is ende eenighe tot
staet civilyck alleenlyck behoudelyck dat die voirn.
suppiant gehouden wordt tselve feyt tegens ons te beteren oy$
civilyck naer de ghelegentheyt vander mesdaet ende faculteyt
van zynen goeden ende oyck te refonderen ende betaelen die
redelycke costen van justicien indien hieromme eenighe ghedaen
ende naeghevolght syn allet ter taxatie ende arbitraerscep$
# sy hieraf verantwoirdt
byden ontfanger vanden
exployten
van onsen lieven ende ghetruwen die cancellier ende luyden van onsen
raede in brabant die wy daer toe committeren ontbieden daer om
ende bevelen den selven van onsen raede in brabant dat voer hen geroepen
die ghene die behoiren gheroepen te zyne zy procederen wel ende
dueghdelyck tot verifficatie ende interinemente van desen onsen
brieff ende tot taxatie ende arbitraerscepe vanden amende
civile ende costen van justicie voirscreven welck interinement
hy suppliant gehouden sal zyn aldaer te versuecken binnen eenen
jaere naer datum van dese opde verbuerte van te verliesene
deffect der selver ende dat ghedaen ende de voirs. amende civile
ende costen van justicien ghetaxeert ghearbitreert ende betaelt
zynde in handen vanden ghenen van onsen ontfanger ende officier
dient behoiren zal de welcke gehouden werdt daer aff ontfanck
te maken rekeninghe bewys ende reliqua te doene tot onsen
proffyte met anderen penningen van zynen ontfange zy ende allen
anderen onsen rechteren justicieren ende officieren tegewoirdich
ende toecommende hueren stedehouderen ende eenen yeghelycken
van hen besundere soe hem toebehoiren sal doen laeten ende
ghedoogen den voirn. cornelis vander steene suppliant van dese
onse gracie remissie quytscheldinghe ende pardoene ende
van allen den inhouden van desen inder vueghen ende manieren
voeren verhaelt rustelyck volcomelyck ende eeuwelyck
ghenyeten ende ghebruycken sonder hem te doene noch te
laten gheschien nu noch in toecomende tyden aen lyff noch aen
goet eenich hinder letsel oft moyenisse ter contrarien maer
by alsoe zyn lyff oft eenige van zynen goeden nyet gheconfisqueert
zynde daeromme ghevangen ghearresteert becommert oft belet
waeren dat zy die stelle ende doen stellen terstont ende sonder
vertreck tot gheheelder delivrancie wanttet ons alsoe
ghelieft ende ten eyne dat dit goed ende ghestadich
blyve tot eeuwigen dagen zoe hebben wy onsen zeghel hier
aen doen hangen behoudelyck in anderen zaken ons
recht ende eenen ieghelycken tzyne in allen ghegeven
inonser stadt van bruessele inde maent van julio int jaer
onssheeren duysent vyffhondert zesse en dertich van onsen
keyserycke txviie ende van onsen rycken van castillien
naples ende andere txxie aldus stont ghescreven opde
plycke byden keyser in zynen raede ende gheteekent
de cock visa recepta
ghecollacionneert tegens
doriginale brieven by my
de cock